Správa zo zahraničnej pracovnej cesty 

1.  Účastník ZPC:

Titul, meno a priezvisko: 	PhDr. Eva Tomková
Pracovisko:          		 MŠVVaŠ SR, sekcia regionálneho školstva
Znalosť jazykov: 		AJ – C1; FJ – B2  
 
2.  Zahraničná pracovná cesta:

Štát: 				Poľsko 
Mesto: 			Varšava 
Vykonaná v dňoch: 		26. 09.  – 29. 09. 2016
Účel cesty: 			Ľudskoprávna implementačná schôdza OBSE 
Spôsob financovania: 	MŠVVaŠ SR – Sekcia regionálneho školstva

3.  Rámcový program pobytu:

26. 09. 2016 		Cesta Bratislava – Varšava, registrácia.
				Účasť na implementačnej schôdzke - 11. oficiálny panel 
27. 09. 2016		Účasť na implementačnej schôdzke - 12. oficiálny panel
28. 09. 2016		Účasť na implementačnej schôdzke - 14. a 15. oficiálny panel
29. 09. 2016               Účasť na implementačnej schôdzke - 16. oficiálny panel            
                                   Cesta Varšava – Bratislava 

4.  Stručný priebeh:
Ľudskoprávna implementačná schôdzka OBSE je každoročne organizovaná Úradom pre demokratické inštitúcie a ľudské práva (ODHIR) ako platforma pre účastnícke štáty OBSE, ako aj pre viaceré medzinárodné subjekty a medzinárodné a národné mimovládne organizácie k plneniu medzinárodných záväzkov v ľudskoprávnej agende.
Ľudskoprávna implementačná schôdzka OBSE sa konala v dňoch 19. až 30.09.2016. 
Za Slovensko participovali na implementačnej schôdzke (v rôznych časoch) zástupcovia Stálej misie SR pri OSN a OBSE vo Viedni, zástupcovia MZVEZ SR, MPSVR SR, MK SR, splnomocnenca vlády SR pre národnostné menšiny a splnomocnenca vlády SR pre rómske komunity. 
11. oficiálny panel s názvom Tolerancia a nediskriminácia bol zameraný najmä na slobodu myslenia, náboženského vyznania a viery. 
12 oficiálny panel Základné slobody (vrátane slobody myslenia a náboženskej slobody) bol predovšetkým zameraný na slobodu myslenia, náboženského vyznania a viery. V rámci diskusie vystúpilo viacero mimovládnych organizácií, ktoré sa venujú právam moslimov v európskych krajinách.
14. oficiálny panel Tolerancia a nediskriminácia II (vrátane rovnosti príležitostí mužov a žien vo všetkých sférach života) sa venoval problematike práv žien a ich uplatňovania v jednotlivých krajinách. V rámci diskusie tykajúcej sa menšinovej problematiky Rómov vystúpila mimovládna organizácia The European Roma Rights Centre so sídlom v Budapešti s otvorenou kritikou Českej a Slovenskej republiky za nezákonnú sterilizáciu Rómiek a za nerovnaké zaobchádzanie a prístup Rómiek k sanitárnym zariadeniam v nemocniciach. 
15. oficiálny panel Tolerancia a nediskriminácia II (práva Rómov a Sinti vrátane implementácie Akčného plánu OBSE na zlepšenie situácie Rómov a Sinti) bol zameraný na práva príslušníkov národnostných menšín a predchádzanie segregácii a diskriminácii. 
V rámci diskusie vystúpila nezávislá ľudskoprávna aktivistka Gwendolyn Albert, ktorá spomenula Slovenskú republiku v kontexte segregácie rómskych detí na školách a pripomenula prebiehajúce konanie Európskej komisie proti Slovensku pre porušenie antidiskriminačnej legislatívy EÚ diskrimináciou rómskych detí na školách. Okrem SR bola kritika zameraná na ČR a Maďarsko. V podobnom duchu vystúpila aj zástupkyňa Európskeho rómskeho centra so sídlom v Budapešti (The European Roma Rights Centre - ERRC).
V časti Právo na odpoveď za SR na kritiku odpovedal splnomocnenec vlády SR pre rómske komunity, ktorý vo svojom prejave uviedol všetky relevantné opatrenia, ktoré SR prijala ako antidiskriminačné opatrenia a informoval aj o prebiehajúcich a plánovaných aktivitách v rámci slovenského predsedníctva v Rade Európskej únie. 
Osobitne vo vzťahu k Slovenskej republike a rezortu školstva delegácia Spojených štátov amerických vo svojom prejave uviedla, Slovenská republika urobila citeľný pokrok v oblasti sociálnej inklúzie. Predstaviteľ USA privítal poslednú správu prezidenta Andreja Kisku o stave republiky z júna 2016, a to v kontexte pozitívnej úlohy, ktorú môže zohrať politicky líder rétorikou proti akýmkoľvek formám prejavov náboženskej neznášanlivosti, či dôsledkov rasizmu, pričom osobitne vyzdvihli podporu inkluzívneho vzdelávania.
16. oficiálny panel Práva detí – V rámci diskusie vystúpila nezávislá ľudskoprávna aktivistka Gwendolyn Albert, ktorá spomenula Slovenskú republiku v kontexte segregácie rómskych detí na školách a pripomenula prebiehajúce konanie Európskej komisie proti Slovensku pre porušenie antidiskriminačnej legislatívy EÚ diskrimináciou rómskych detí na školách. Okrem SR bola kritika zameraná na ČR a Maďarsko. V podobnom duchu, aj keď explicitne nebola spomenutá SR, vystúpila aj predstaviteľka Európskeho rómskeho centra - The European Roma Rights Centre z Budapešti.
Slovenská delegácia v časti Právo na odpoveď reagovala na intervenciu uvedením konkrétnych krokov, ktoré boli vykonané rezortom školstva. Osobitne informovala o legislatívnych opatreniach v oblasti zákazu segregácie v školách (zákon č. 188/2015), ako aj o podporných opatreniach a o realizácii  národných a medzinárodných projektov v oblasti inkluzívneho vzdelávania.
5. Odporúčané závery:
•	Pokračovať v účasti zástupcov rezortu školstva na aktivitách OBSE . 

6. Prehľad prinesenej dokumentácie a miesto jej uloženia: 
Bez dokumentácie. Všetky relevantné informácie sú uverejnené na http://www.osce.org/odihr.
7. Osobitne vyhodnotený očakávaný prínos ZPC:
•	Aktuálne informácie o stave plnenia medzinárodných záväzkov SR v oblasti ľudských práv a v oblasti práv dieťaťa.

8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná elektronicky na zverejnenie na internetovej sídle MŠVVaŠ SR.
Súhlasím so zverejnením správy na internete.

Správu vypracoval: 		PhDr. Eva Tomková 
Dátum:			06. 10. 2016 

Správu schválil:  		
PaedDr. Z. Kadlečíková, PhD.

Ing. Marian Galan